《望海潮 送顾漱玉入雍》
明代·陆楫

江帆飞雨，汀莎没雁，玉人方上皇州。酒泛霞觞，潮生烟浦，那堪泪洒苹洲。

云树两悠悠。蓬窗迷岸草，一任夷犹。羡尔词源、倒倾三峡楚天秋。

清时肯卧林丘。看诗题杏苑，名彻宸旒。朔月关心，燕风扑面，谁云悔觅封侯。

壮志奋吴钩。故园芳草合，鱼鸟含愁。何日京尘夜酤，清醑泻床头。

作者简介：（1515—1552）明松江府上海人，字思豫。陆深子。有《蒹葭堂稿》、《古今说海》。